CELEX: 62014CO0203
Language: hu
Date: 2015-04-24
Title: A Bíróság végzése (nagytanács), 2015. április 24.#Consorci Sanitari del Maresme kontra Corporació de Salut del Maresme i la Selva.#A Tribunal Català de Contractes del Sector Públic (Spanyolország) által benyújtott előzetes döntéshozatal iránti kérelem.#A szóbeli szakasz megnyitása – Tárgyalás tartása.#C-203/14. sz. ügy.

Felek
               Az ítélet indoklása
               Rendelkező rész
               
            
            Felek
            A C‑203/14. sz. ügyben,
            az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Tribunal Català de Contractes del Sector Públic (Spanyolország) a Bírósághoz 2014. április 23‑án érkezett, 2014. március 25‑i határozatával terjesztett elő az előtte
            a Consorci Sanitari del Maresme 
            és
            a Corporació de Salut del Maresme i la Selva 
            között folyamatban lévő eljárásban,
            A BÍRÓSÁG (nagytanács),
            tagjai: V. Skouris elnök, K. Lenaerts elnökhelyettes, A. Tizzano, R. Silva de Lapuerta, T. von Danwitz, A. Ó Caoimh, J.‑C. Bonichot, C. Vajda, S. Rodin tanácselnökök, A. Arabadjiev, M. Berger (előadó), E. Jarašiūnas, C. G. Fernlund, J. L. da Cruz Vilaça és F. Biltgen bírák,
            főtanácsnok: N. Jääskinen,
            hivatalvezető: A. Calot Escobar,
            a főtanácsnok meghallgatását követően,
            meghozta a következő
            Végzést 
            
            Az ítélet indoklása
            1. Az előzetes döntéshozatal iránti kérelem az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31‑i 2004/18/EK európai parlamenti és tanácsi irányelv (HL L 134., 114. o.; magyar nyelvű különkiadás 6. fejezet, 7. kötet, 132. o.) 1. cikke (8) bekezdésének és 52. cikkének értelmezésére irányul.
            2. E kérelem előterjesztésére a Consorci Sanitari del Maresme (Maresme járás egészségügyi konzorciuma) által indított, közbeszerzéssel kapcsolatos rendkívüli közigazgatási kereset nyomán került sor, amely kereset egyrészt azon határozat megsemmisítésére irányul, amelyben a Corporació de Salut del Maresme i la Selva (Maresme és Selva járás egészségügyi szolgáltatásaiért felelős testület) megtagadta, hogy e konzorcium részt vegyen a Corporació de Salut del Maresme i la Selva által kezelt egészségügyi központok számára nyújtott mágnesesmagrezonancia‑szolgáltatások odaítélési eljárásában, másrészt arra, hogy az említett konzorcium részt vehessen az eljárásban.
            3. 2015. január 13‑i határozatával a Bíróság az ügyet a hatodik tanács elé utalta, és úgy döntött, hogy az eljárási szabályzata 76. cikkének (2) bekezdése alkalmazásával mellőzi a tárgyalás tartását. A Bíróság ezenkívül úgy határozott, hogy az ügyben főtanácsnoki indítvány nélkül dönt.
            4. Mivel kétségek merültek fel a Bíróság hatáskörének fennállásával kapcsolatban, a Bíróság 2015. február 9‑én felvilágosítást kért a Tribunal Català de Contractes del Sector Públictól (katalán közbeszerzési bíróság). Ez utóbbi e kérésre 2015. február 12‑i levelében válaszolt, amely 2015. február 17‑én érkezett meg a Bírósághoz.
            5. A Tribunal Català de Contractes del Sector Públic által adott felvilágosításra tekintettel a Bíróság úgy véli, hogy szükség van arra, hogy alapos vitát folytassanak le előtte. A Bíróság úgy határozott, hogy a jelen ügyet a nagytanácsnak osztja ki újra, amely a főtanácsnok indítványának előterjesztését követően fog határozni az ügyről.
            6. Az említett felvilágosításból ugyanis kitűnik, hogy az alapeljárás tárgyát képező, közbeszerzéssel kapcsolatos rendkívüli közigazgatási kereset fakultatív jellegű; az e kereset alapján hozott határozat lezárja a közigazgatási eljárást, és e határozat ezt követően rendes közigazgatási kereset („contencioso‑administrativo”) tárgyát képezheti.
            7. Márpedig felmerül a kérdés, hogy a Tribunal Català de Contractes del Sector Públic megfelel‑e a Bíróság ítélkezési gyakorlatában kialakított szempontoknak ahhoz, hogy az EUMSZ 267. cikk értelmében vett bíróságnak minősüljön.
            8. A Bíróság ezért úgy véli, hogy tárgyalás tartására van szükség annak érdekében, hogy az Európai Unió Bírósága alapokmányának 23. cikke szerinti érdekelt felek a jelen végzés 7. pontjában említett kérdéssel kapcsolatban kifejthessék esetleges álláspontjukat.
            
            Rendelkező rész
            A fenti indokok alapján a Bíróság (nagytanács) a következőképpen határozott:
            1) A Bíróság a C‑203/14. sz. ügyben a szóbeli szakaszt megnyitja. 
            2) A Bíróság a tárgyalás időpontját külön határozatban állapítja meg. 
            3) A Bíróság felhívja az Európai Unió Bírósága alapokmányának 23. cikke szerinti érdekelt feleket, hogy adják elő esetleges álláspontjukat azon kérdéssel kapcsolatban, hogy a Tribunal Català de Contractes del Sector Públic (Spanyolország) megfelel‑e a Bíróság ítélkezési gyakorlatában kialakított szempontoknak ahhoz, hogy az EUMSZ 267. cikk értelmében vett bíróságnak minősüljön. 
            4) A Bíróság a költségekről jelenleg nem határoz.